Forslag til RÅDETS BESLUTNING om ændring af artikel 3 i beslutning 98/198/EF om bemyndigelse til Det Forenede Kongerige til at forlænge en foranstaltning, der fraviger bestemmelserne i artikel 6 og 17 i sjette direktiv 77/388/EØF om harmonisering af medlemsstaternes lovgivning om omsætningsafgifter

(forelagt af Kommissionen)

BEGRUNDELSE

1 I henhold til artikel 27 i Rådets sjette direktiv af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag [1], kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i dette direktiv, for at forenkle afgiftsopkrævningen eller for at undgå visse former for svig eller unddragelse.

[1] EFT L 145 af 13.6.1977, s. 1. Senest ændret ved direktiv 2004/15/EF (EFT L 52 af 21.2.2004, s. 61).

2 Som regel gives sådanne tilladelser midlertidigt, således at det efter nogle år kan vurderes, om de særlige foranstaltninger er hensigtsmæssige og effektive.

3 Ved beslutning 95/252/EF af 29. juni 1995 [2], som Rådet vedtog i medfør af artikel 27 i det sjette direktiv, fik Det Forenede Kongerige tilladelse til at anvende foranstaltninger, der fraveg artikel 6 og 17 i dette direktiv.

[2] EFT L 159 af 11.7.1995, s. 19.

4 De foranstaltninger, der blev givet tilladelse til ved beslutning 95/252/EF og senere ved beslutning 98/198/EF [3], gav Det Forenede Kongerige mulighed for dels at begrænse lejeres og leasingtageres fradragsret til 50 % af den indgående afgift på udgifter til leje eller leasing af en personbil, når bilen anvendes til privat brug, dels at undlade at sidestille anvendelse til privat brug af en bil, der er bestemt for virksomheden, og som en afgiftspligtig person har lejet eller leaset, med tjenesteydelser mod vederlag. Fravigelsen fritager lejeren/leasingtageren for at føre kørselsregnskab, der gør det muligt at fastslå, hvor mange kilometer privatkørsel den pågældende person har kørt i firmabil, og for at svare afgift på privatkørsel i firmabiler, og udgør derfor en forenkling af afgiftsopkrævningen. Fravigelsen er blevet forlænget adskillige gange, men udløber den 31. december 2004.

[3] EFT L 76 af 9.3.1998, s. 37.

5 Ved brev modtaget af Generalsekretariatet den 14. juni 2004 anmodede Det Forenede Kongerige om tilladelse til at forlænge anvendelsen af disse foranstaltninger med yderligere tre år. Kommissionen finder denne tidsramme hensigtsmæssig, idet den vil give mulighed for på ny at gennemgå fravigelsen i lyset af fremtidige drøftelser om Kommissionens forslag til definition af begrænsningerne i fradragsretten.

6 Fravigelsen blev sidst forlænget med et år indtil den 31. december 2004 ved Rådets beslutning 2003/909/EF [4], idet man afventede vurderingen af konsekvenserne af EF-Domstolens dom i sag nr. C-17/01. Dommen, der blev afsagt den 29. april 2004, bekræftede gyldigheden af en tilsvarende fravigelse, som Tyskland fik tilladelse til at anvende ved Rådets beslutning 2000/186/EF. Dommen betyder, at såvel de retslige spørgsmål som de faktiske omstændigheder, der retfærdiggjorde, at de pågældende særforanstaltninger oprindeligt blev indført, ikke har ændret sig, og stadig er gældende.

[4] EFT L 342 af 22.12.2003, s. 49.

7 I overensstemmelse med artikel 27, stk. 2, i det sjette direktiv, fremsendte Kommissionen Det Forenede Kongeriges anmodning til de øvrige medlemsstater den 7. juli 2004.

Forslag til RÅDETS BESLUTNING om ændring af artikel 3 i beslutning 98/198/EF om bemyndigelse til Det Forenede Kongerige til at forlænge en foranstaltning, der fraviger bestemmelserne i artikel 6 og 17 i sjette direktiv 77/388/EØF om harmonisering af medlemsstaternes lovgivning om omsætningsafgifter.

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets sjette direktiv (77/388/EØF) af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag [5], særlig artikel 27, stk. 1,

[5] EFT L 145 af 13.6..1977, s. 1. Senest ændret ved direktiv 2004/15/EF (EFT L 52 af 21.2.2004, s. 61).

under henvisning til forslag fra Kommissionen [6],

[6] EFT C [...], [...], s. [...].

under henvisning til Rådets beslutning 95/252/EF [7], 98/198/EF [8], 1999/79/EF [9], 2000/747/EF [10] og 2003/909/EF [11], og

[7] EFT L 159 af 11.7.1995, s. 19.

[8] EFT L 76 af 13.3.1998, s. 31.

[9] EFT L 27 af 2.2.1999, s. 22.

[10] EFT L 302 af 1.12.2000, s. 63.

[11] EFT L 342 af 30.12.2003, s. 49.

ud fra følgende betragtninger:

(1) I henhold til artikel 27, stk. 1, i direktiv 77/388/EØF kan Rådet med enstemmighed på forslag af Kommissionen give en medlemsstat tilladelse til at indføre eller forlænge særlige foranstaltninger, der fraviger direktivet, for at forenkle afgiftsopkrævningen eller for at undgå visse former for svig eller unddragelse.

(2) Ved brev registreret i Kommissionens Generalsekretariat den 14. juni 2004 og derefter fremsendt til samtlige medlemsstater den 7. juli 2004 har Det Forenede Kongeriges regering anmodet om at kunne forlænge den fravigelse, der tidligere var blevet givet tilladelse til ved Rådets beslutning 95/252/EF og 98/198/EF.

(3) I henhold til den gældende fravigelse kan Det Forenede Kongerige begrænse lejerers og leasingtagerers fradragsret til 50 % af den indgående afgift på leje og leasing af firmabiler, når disse også anvendes til private formål. Det Forenede Kongerige kan ligeledes undlade at sidestille anvendelse til privat brug af en bil, der er bestemt for virksomheden, og som en afgiftspligtig person har lejet eller leaset, med tjenesteydelser mod vederlag. Takket være fravigelsen er lejere/leasingtagere fritaget for at føre kørselsregnskab over privatkørsel i firmabiler og for at svare afgift af privatkørsel i den enkelte bil. Der er altså tale om en forenkling, som derudover også begrænser mulighederne for misbrug gennem ukorrekt bogføring.

(4) De retslige og faktiske omstændigheder, der lå til grund for beslutningen om at tillade den oprindelige fravigelse, er derfor uændrede og er stadig relevante.

(5) I lyset af Kommissionens forslag om ændring af direktiv 77/388/EØF hvad angår begrænsninger i momsfradragsretten vil det være hensigtsmæssigt at forlænge bemyndigelsesperioden, indtil ændringsdirektivet træder i kraft. Denne bemyndigelse udløber imidlertid senest den 31. december 2007, hvis direktivet ikke er trådt i kraft på denne dato, hvor der så vil være mulighed for at foretage en vurdering af, om der er behov for en fravigelse under hensyntagen til yderligere drøftelser om direktivet i Rådet.

(6) En forlængelse får ingen indvirkning på De Europæiske Fællesskabers egne indtægter fra merværdiafgiften -

VEDTAGET FØLGENDE BESLUTNING:

Artikel 1

Artikel 3 i beslutning 98/198/EF affattes således:

"Artikel 3

Denne bemyndigelse udløber på dagen for ikrafttrædelsen af Fællesskabets regler for, hvilke udgifter i forbindelse med motoriserede vejkøretøjer der ikke giver ret til fuldt fradrag af merværdiafgiften, dog senest den 31. december 2007."

Artikel 2

Denne beslutning er rettet til Det Forenede Kongerige Storbritannien og Nordirland.

Udfærdiget i Bruxelles, den [...]

På Rådets vegne

Formand